En rutinemæssig standsning af en personbil på Frederiks Allé udviklede sig dramatisk i det centrale Aarhus mandag middag.

Annonce

Østjyllands Politi ville mandag rutinemæssigt standse en personbil ved Frederiks Allé i det centrale Aarhus. Det ville bilisten ikke være med til, og han stak dermed af fra politiet i høj fart. En biljagt blev nu sat i gang, og personbilen, en mørkeblå Peugeot, kørte både i høj fart og op over et fortov, inden den ramte en cyklist, hvis tilstand endnu er ukendt. Bilisten fortsatte med politipatruljen i hælene og kørte kort efter ind i en mur ved De Mezas Vej, hvorfra bilisten forsøgte at tage flugten til fods.

<p>En vild biljagt i det centrale Aarhus endte mandag middag i en mur på De Mezas Vej. Foto: Anders Kynde</p>

Politiet fik dog hurtigt anholdt manden, der nu skal afhøres og sigtes for en række lovovertrædelser.

<p>Biljagten endte på De Mezas Vej, hvor bilisten kørte ind i en mur, inden han forsøgte at tage flugten til fods. Foto: Anders Kynde</p>

»Vi skal nu finde ud af, hvorfor han nægtede at lade sig standse i første omgang, og hvorfor han havde brug for at flygte,« siger Janni Lundager, kommunikationsrådgiver, Østjyllands Politi.